Kotona Annin kanssa: lokakuuta 2016
Hetkeen en ole ennättänyt ompeluhommiin ja kovasti kädet jo syyhysivätkin tekemään jotain. Katan mielelläni pöydän arkenakin kauniisti ja käytän usein myös kankaisia ruokaliinoja. Farkunpuntista valmistuikin puolitusinaa ruokaliinarenkaita. Näihin kaikki tarpeet löytyivät kaapin kätköistä. Poikani vanhat farkut, vanhaa lakanapitsiä kirpparilta ja metallinappeja nappikätköistäni.
Renkaan sisälle laitoin ohutta vanua, näin pysyvät paremmin kuosissaan. Näitä renkaita tulee varmasti käytettyä ainakin sinisävyisten Fasaanilautasten kanssa. Ja syy siihen miksi kuvissa näkyy vain kaksi rengasta on se, että tässä illan aikana loput neljä vasta valmistuvat :) Kiire on kuvata ennen pimeän tuloa, kohta siihen ei ole aikaa kun viikonloppuna. Iloista viikonjatkoa kaikille!
Se olis sunnuntai! Nuorena se oli vääjäämättä inhokki, tiesihän se eroa poikaystävästä ja matkustamista takaisin opiskelupaikkakunnalle. Pitkään myös aikuisiällä sunnuntait saivat melankolisen sävyn, en tiedä miksi? Nykyisin olen oppinut jopa pitämään sunnuntaista. Sunnuntaina kotoillaan, ei tulisi kuuloonkaan lähteä kauppoihin ostoksille. Aamulla tehdään pitkä lenkki koiran kanssa, ei ole kiire minnekään.
Monisti sunnuntaina tulee leivottua jotain. Tänään täällä valmistui muutama pellillinen pullia.
Sunnuntaina juodaan kahvia useaan kertaan ja oleillaan "rönttävaatteissa". Muutamat kotityöt odottavat tekijäänsä, puhtaat pyykit silittäjää. Sunnuntain rennosta fiiliksestä ammennan eniten voimaa seuraavaan työviikkoon. Toivottavasti sinullakin siellä on mukava sunnuntai! Leppoisaa loppupäivää kaikille :)
Aamulla pähkäiltiin päivän ohjelmaa ja lehdestä huomasin Helsingin Wanhassa Satamassa järjestettävät Lakritsa & Salmiakkifestivaalit, sinne siis!
Monenlaista herkkua olikin tarjolla perinteisistä lakuista vähän eksoottisempiin tuotteisiin. Olipa myynnissä myös aiheeseen sopivia laukkuja ja korujakin :)
Rakastan lakun makua ja messuilla saikin syödä vatsan täyteen eri valmistajien laku - ja salmiakkiherkkuja. Päästiin myös maistelemaan Kolmen Kaverin ihanaa Lakritsajätskiä!
Messuilta olisi voinut tehdä herkkuostoksia, mutta tällä kertaa pysyin tiukkana ja jätin herkut ostamatta. Kohtuullinen määrä kun tuli popsittua jo paikan päällä :)
Kylmä tuuli saatteli meidät takaisin kaupungin keskustaan. Matkalla hämmästeltiin rohkeita uimareita ja ennen kotiin lähtöä käytiin nauttimassa kuumat juomat Ravintola Kappelissa. Ensimmäinen hehkuviini tälle syksylle.
Tänään tehtiin Burritoja uunissa ensimmäistä kertaa. Tortillat ovat hyviä, mutta yleensä ruoka jäähtyy nopeasti ja kaikkea pientä syötävää jää kuppien pohjalle tähteeksi. Nyt teimme kanasuikaleista (kera valmiin mausteseoksen), pavuista ja maissista seoksen jonka lisäsimme tortillalettujen väliin salsakastikkeen, sipulirenkaitten, tomaattien ja cheddarjuustoraasteen kanssa. Sitten letut rullalle, ja rullat uunivuokaan, päälle juustoraastetta. 200 asteiseen uuniin reiluksi 10 minuutiksi ja valmista tuli. Hieman pitää reseptiä vielä kehitellä, että saadaan täytteestä mehevämpi. Hyvää oli kyllä näinkin ja itse tykkään syödä näitä cream fraichen kanssa. Kiitän vielä lopuksi kaikkia edelliseen postaukseen kommentoineita! Nyt mukavaa perjantaita ja viikonlopun alkua kaikille :)
Vaikka kovin kauaa ei tarvinnut uutta ruokailuryhmää odottaa, tuntui odottavan aika kovin pitkältä. Eilen odotus kuitenkin palkittiin ja saatiin ruokailuryhmä kokonaisuudessaan kotiin. Olen haaveillut uudesta ruokapöydästä muutaman vuoden. Haaveillut ja yrittänyt puhua miestä ympäri asiassa. Hänen mielestään kun vanhoissa kalusteissa ei ollut mitään vikaa :) Viimein, reilu viikko sitten lähdimme kalusteostoksille. Pöytä löytyikin helposti. Tiesin heti tämän kohdattuani, että siinä se on! Tuolien kanssa oli pientä säätöä, mutta löytyiväthän sopivat tuolit sitten lopulta. Vanhat kalusteet saatiin kierrätettyä tutulle nuorelle perheelle.
Tänään katettiin pöytä kauniisti ja syötiin lämmintä keittoa, niin kolean päivän päätteeksi. Hieman tunnelmavalaistusta lisäsin pöydän päähän vanhaan Karhulan lasipurkkiin. Illat pimenevät nyt niin nopeasti, että on kiva viritellä lisävaloja kodin pimeisiin nurkkiin.
Ensilumi satoi meillekin tänään. Tosin ei se kauaa maassa pysynyt :) Mukavaa illanjatkoa kaikille!
Vaatekaapistani on uupunut töissä pidettäviä, mukavia trikoovaatteita. Kuosiverstaalta tilaamani joustocolleget ovatkin odotelleet tovin ompeluinspiraatiota ja tänään aamulla sellaisen sitten sain! Nämä helpot trikootunikat valmistuivat hetkessä. Näihin kauniisiin kankaisiin kun mielestäni sopii parhaiten varsin simppeli vaatemalli. Koruilla saa sitten mukavasti lisäväriä asuun.
Tänäänhän vietetään Suomalaisen Käsityön päivää! Koitan kyllä suosia kotimaista aina kun se on vain mahdollista. Kuosiverstas, josta nämä kankaat tulevat on Kivijärvellä sijaitseva yhden naisen yritys. ( Ja täytyy vielä mainita, ettei tämä ole maksettu mainos :)
Mukavaa sunnuntain jatkoa itse kullekin!
Jaksatteko vielä näitä heijastinjuttuja? No, vielä kerran postaan näistä kuitenkin. Pohdinnassa on ollut pojalle sopivan hihaheijastimen ompelu ja yhden sellaisen sainkin aikaiseksi. Toiseen itselle tulevaan oli pakko laittaa koristeeksi vähän blig, blingiä!
Tänään treffattiin tyttären kanssa töiden jälkeen meillä ja leivoimme sämpylöitä. Tämä oli toinen kerta kun yhdessä näiden tekoa opeteltiin, josko alkaisi siellä omassakin kodissa onnistumaan äidin opeilla. Ihanaahan se on että jälkikasvu haluaa oppia äidin salat leipomisjutuissa. Kotiin viemisiksi tytär sai ison pussin lämpimiä sämpylöitä. Huomenna on viikon paras päivä, perjantai! Viikonloppuna ratkeaa koska uusi pöytä kotiutuu meille. Odottavan aika on niin pitkä! Ihanaa illanjatkoa kaikille :)
Päätin ilahduttaa muutamaa ystävääni hihaheijastimella. Näitä on niin mukava tehdä ja käytössä ovat osoittautuneet käteviksi. Idea Ylen Strömsö-ohjelmasta. Aiemmin tekemäni heijastimet löytyvät täältä! Jos et vielä ole kaivanut heijastimia käyttöön, tee se nyt! Pimeässä heiluva heijastin kun on halpa henkivakuutus. Illanjatkot kaikille.
Pientä puuhailua ja luonnon rauhasta nauttien